Heckler & Koch MP7

MP7 er en maskinpistol fra tyske Heckler & Koch kamret for 4,6 × 30 mm. Den ble konstruert på grunn av et Nato-krav fra 1989 om en maskinpistol med høyere penetrasjonsevne i kroppspansring enn de da eksisterende maskinpistoler.

Konstruksjonen er kompakt og hovedsakelig i plastmaterialer. 4,6 mm-ammunisjonen har en svært høy utgangshastighet, noe som gir stor effekt i målet.

MP7 passer inn i en klasse svært lette og kompakte finkalibrede maskinpistoler som har fått navnet personlig selvforsvarsvåpen.

Historie og utvikling 
Utviklingen innen kroppspansring, spesielt hjelmer og skuddsikre vester, har ført til at maskinpistoler har hatt problemer med å skade normalt utrustede soldater. Pistolammunisjon, som brukes i de fleste maskinpistoler, har ikke en tilstrekkelig gjennomtrengningskraft. Nato publiserte et sett krav til et nytt selvforsvarsvåpen i 1989, og konkrete krav til pansergjennomtrengning var et av punktene.

Tyske Heckler & Koch og belgiske Fabrique Nationale utviklet kompakte maskinpistoler i nye kalibre for å møte Nato-kravet. Heckler & Koch valgte 4,6 × 30 mm, en patron som kun deles med pistolen Heckler & Koch P46 (UCP). Ammunisjonen har flaskeformede patroner på samme måte som typisk geværammunisjon, og i tillegg til høy utgangshastighet gir den lav rekyl. Den høye utgangshastigheten gir også en virkning i målet som ifølge Heckler & Koch skal være sammenlignbar med 9 mm pistolammunisjon.

Tyske Bundeswehr tok først i bruk MP7, etter at spesialstyrken KSK hadde brukt den en tid. MP7 er en del av et planlagt oppgraderingsprogram for tyske infanterister. MP7 har også blitt tatt i bruk av FNs sikkerhetsstyrker, samt spesialstyrker og politi i Storbritannia, Sør-Korea, Irland og Malaysia.

Teknisk 
MP7 bruker en mekanisme som ligner svært på Heckler & Koch automatgevær G36, noe som er uvanlig for så små våpen. Gasstrykket fra avfyringen driver et stempel som igjen driver et roterende sluttstykke. Magasinet fås i 20 og 40 skudds kapasitet, og magasinbrønnen sitter i pistolgrepet.

Picatinny-skinner på framskjeftet sørger for at en rekke tilbehør som lys og siktemidler kan monteres. Kolben er innskyvbar, og det finnes et innfellbart pistolgrep foran. Det finnes også en spesialdesignet lyddemper.

Varianter 

MP7 Den første produksjonsmodellen.
MP7A1 Kom i 2003 og hadde et mer avrundet pistolgrep, en mindre kolbe med flat bakside, Picatinny-skinner på sidene av forskjeftet og mer kompakte åpne sikter. Våpenet var også en anelse lenger, men kolben ble kortet inn litt så totalengden forble den samme. Ildhastigheten ble redusert fra 950 til 850 skudd i minuttet. I 2005 ble avtrekkeren revidert til å være av samme type som GLOCK sine pistoler, altså med en sentral del som må trekkes inn før hele avtrekkeren beveger seg. Den fikk også andre siktemidler, men navnet MP7A1 forble det samme.

Norsk tjeneste 
Den 31. mai 2007 undertegnet Forsvaret kontrakt med Heckler & Koch om leveranse av 6 500 stk Heckler & Koch MP7. Våpenet skal erstatte den gamle MP5en og ble satt i tjeneste sommeren 2008.

Se også 
 FN P90 – den nærmeste konkurrenten

Referanser

Eksterne lenker 
 
 Bilder og detaljer på hkpro.com (engelsk)
 Defense Review  - tester og videoklipp (engelsk)

Maskinpistoler
MP7
Tyske skytevåpen